U Stambolu na Bosforu
U Stambolu na Bosforu je jedna od popularnih bosanskohercegovačkih narodnih pjesama. Jedan od prvih tonskih snimaka ove sevdalinke uradio je Zaim Imamović uz pratnju Narodnog ansambla predvođenog Ismetom Alajbegovićem "Šerbom". Uvrštena je na njegovoj singl ploči "Evo ovu rumen ružu / U Stambolu na Bosforu", koju je objavila zagrebačka izdavačka kuća Jugoton 1963. Osam godina kasnije i Himzo Polovina je uradio tonski snimak ove pjesme uz pratnju Narodnog orkestra Ratomira Petkovića. Uvrštena je na njegovoj singl ploči "U Stambolu na Bosforu / Okladi se momče i djevojče", koju je također objavila zagrebačka izdavačka kuća Jugoton 1971. Za njima je pet godina kasnije slijedila Zehra Deović, a tonski snimak "U Stambolu na Bosforu" uvrštena je na njen album "Dvije su se vode zavadile". Muzički gledano, ova naizgled jednostavna pjesma koristi orijentalne instrumentalne melodije, što je jedna od glavnih karakteristika bošnjačke muzičke tradicije. "U Stambolu na Bosforu" naišla je na veoma dobar prijem kod ljubitelja sevdalinke i do danas otpjevali su je mnogobrojni poznati izvođači ove vrste muzike u balkanskim zemljama i Turskoj. Tradiciju kvalitetnih izvedbi ove antologijske sevdalinke nastavljaju i novije generacije pjevača poput Amire Medunjanin, Dafne Kritharas i drugih.